**Uunga siunnersuut:**

**Ilinniarnertuunngorniartunik ilinniartunngortitsisarneq pillugu Namminersorlutik Oqartussat nalunaarutaat**

Ilinniarnertuunngorniartarneq pillugu Inatsisartut inatsisaanni nr. 13, 22. november 2011-imeersumi Inatsisartut inatsisaat nr. 16, 27. november 2020-meersukkut allanngortinneqartumi § 5, imm. 2, aamma § 6, imm. 2, aamma § 8, imm. 3 aamma 4, § 11, imm. 5 kiisalu § 14 naapertorlugit aalajangersarneqarput:

**Kapitali 1**

*Ilinniartunngorsinnaanermut ilinniartunngortitsinermullu piumasaqaatit immikkut ittut aamma karakterinik naatsorsueqqittarneq*

  **§ 1.** Qinnuteqartut Kalaallit Nunaanni aalajangersimasumik najugaqanngitsut ilinniarnertuunngorniarfimmi ilinniartunngortinneqarsinnaapput qinnuteqartoq qinnuteqartunut Kalaallit Nunaanni aalajangersimasumik najugaqartunut piumasaqaatit qaffaseqataannik tunngaviusumik ilinniarnermi ilinniakkatigut pisinnaasaqartoq Ilinniartitaanermut Naalakkersuisoqarfik naliliippat.

 **§ 2.**  Qinnuteqartunut Greenlandic Grading System-skala malillugu naliliiffigineqanngitsunut ilanngussami 1-imi naatsorsueqqinnermut tabeli aalajangersarneqartoq malillugu naatsorsueqqittoqassaaq.

  *Imm. 2.* Qinnuteqartunut ilanngussaq 1-imi naatsorsueqqinnermut tabelitut aalajangersarneqartumut ilaanngitsut Ilinniartitaanermut Naalakkersuisoqarfiup naliliinera tunngavigalugu naatsorsueqqittoqassaaq.

**Kapitali 2**

*Qinnuteqarnermi periutsit*

  **§ 3.**  Ilinniarnertuunngorniarfinni ilinniartunngorniarluni qinnuteqarneq ukiumi ilinniarnerup aallartiffissaani kingusinnerpaamik 1. marts pisarpoq.

 **§ 4.** Qinnuteqarnermi immersugassaq Ilinniartitaanermut Naalakkersuisoqarfimmit akuerisaasoq atorlugu ilinniartunngornissamik qinnuteqartoqassaaq.

  *Imm. 2.*  Ilinniarnertuunngorniarfimmi sorlermi ilinniartunngornissamik qinnuteqarnerluni qinnuteqartup qinnuteqarnermini ilinniakkap normua ilisimatitsissutigissavaa. Qinnuteqartoq arlalinnik kissaateqaruni taakku tulleriinnilersorneri qinnuteqartup allassavai.

  *Imm. 3.*  Ilinniarnertuunngorniartarneq pillugu Inatsisartut inatsisaanni § 11, imm. 2-mi malittarisassat aallaaviginagit ilinniarnertuunngorniarfimmi allami ilinniartunngornissaq kissaatigineqarpat tamassumunnga ilinniakkatigut inuttullu tunngavilersuutit qinnuteqartup allassavai.

 *Imm. 4.*  Tunngaviusumik ilinniarnerup kingorna ilinniakkat sammiviini sorliup toqqarnissaanik ilimagisani siumut pituttuutaanngitsumik qinnuteqartup qinnuteqaammini nalunaarutigeriissavaa.

 *Imm. 5.*  Qinnuteqaat qinnuteqartumit atsiorneqassaaq. Qinnuteqartoq angajoqqaatut oqartussaassusilinnit oqartussaaffigineqarpat qinnuteqaat aamma angajoqqaatut oqartussaassusilinnit atsiorneqassaaq.

  **§ 5.**  Ilinniagalernissamik qinnuteqaat ugguuna pissaaq www.sullissivik.gl, imaluunniit qinnuteqaateqartup angerlarsimaffigalugu kommuniani Majoriamut qinnuteqaat immersorsimasoq nassiunneqarsinnaavoq.

  *Imm. 2.* Qinnuteqartut qinnuteqarnermi nalaanni Kalaallit Nunaata avataani aalajangersimasumik najugaqartut akuerisaanissaannut atatillugu kommuni ilaqutariittut attuumassuteqarfiginerusaq angerlarsimaffittut naatsorsuunneqassaaq.

  *Imm. 3.*  Qinnuteqartut angajoqqaatut oqartussaassuseqartunit oqartussaaffigineqartut ilaqutariinnikkut attuumassuteqarfiat nalinginnaasumik tassaassaaq angajoqqaatut oqartussaassusillit aalajangersimasumik angerlarsimaffigisaat.

  *Imm. 4.*  Qinnuteqartut angajoqqaatut oqartussaassusilinnit oqartussaaffigineqanngitsut ilaqutariinnikkut attuumassuteqarfiat nalinginnaasumik tassaassaaq Kalaallit Nunaanni kingullermik aalajangersimasumik najugaqarfiat.

 **§ 6.** Ilinnialernissamik akuerineqarnermut tunngatillugu Avannaata Kommunianit qinnuteqartut Kommune Qeqertalik najugarisatut kommunerisaattut isigineqassaaq.

  **§ 7.** Qinnuteqaateqartup kommunerisaani Majoriami kingusinnerpaamik 15. martsimi immersuiffissami paasissutissat attuumassuteqartut tamaasa elektroniskimik paasissutissaasivimmut IT-regimut ikkussuunneqassapput.

  **§ 8.**  Ilinniarnertuunngorniarfimmi qinnuteqartut ilinniartunngornissamik salliutillugu qinnuteqarfigisaanni rektorip ilinniartunngornissamik misilitsinneq aamma napparsimanerup kingorna misilitsinneq qaqugu ingerlanneqassanersut misilitsinnikkut ilinniartunngornissamik qinnuteqartut kingusinnerpaamik 22. marts nalunaarfigissavai, misilitsinneq sumi ingerlanneqassanersoq misilitsinnissamullu paasissutissat allat pillugit.

 *Imm. 2.* Qinnuteqaateqartut sumi pingaarnertut qinnuteqarfigisimasaani Ilinniarnertuunngorniarfimmi rektori elektroniskimik paasissutissaasivimmut IT-regimi ilinniarnertuunngorniartussanik ilinniartunngortuni killiffiit nutartertassavai. Tamanna ilutigalugu allakkat assilineqarnerat qinnuteqartup angerlarsimaffigisaani Majoriamut nassiutissavai.

  **§ 9.**  Ilinniarnertuunngorniarfimmi qinnuteqaateqartup pingaarnertut qinnuteqarfigisimasaani rektor kingusinnerpaamik 1. maj imatut nalunaaruteqassaaq:

1) inatsisitigut piumasaqaatikkut qinnuteqartoq akuerineqarpoq, Ilinniartunngorniartarneq pillugu Inatsisartut inatsisaanni § 8, imm. 1 tak., taamaattorli imm. 2 aamma tak.,

2) qinnuteqartoq immikkut ittumik akuersissuteqarnikkut ilinniarnertuunngorniarnissaminut akuerineqarpoq, Ilinniarnertuunngorniartarneq pillugu Inatsisartut inatsisaanni § 8, imm. 2 tak., taamaattorli imm. 2 tak.,

3) qinnuteqartoq ilinniartunngornissaminut misilitsikkami angusivoq, Ilinniartunngorniartarneq pillugu Inatsisartut inatsisaanni § 8, imm. 2 tak., aamma inissaqaruni ilinniartunngussaaq. Tamanna ilutigalugu qinnuteqartoq ilumut inaarutaasumik aamma sumi ilinniarnertuunngorniarfimmi aallartissanersoq pillugit nalunaarfigineqassaaq, Ilinniartunngorniartarneq pillugu Inatsisartut inatsisaanni § 9, imm. 1 tak.,

4) qinnuteqartup akuerineqarnissaminut misilitsikkami angusinngilaq taamaattumik itigartitsineq nalunaarutigineqarpoq, Ilinniartunngorniartarneq pillugu Inatsisartut inatsisaanni § 9, imm. 1 tak., imaluunniit

5) qinnuteqaat ilinniarnertuunngorniarfimmut allamut tassani suliarineqartussanngorlugu nassiunneqarpoq,

 *Imm. 2.* Qinnuteqartut piffissami qinnuteqarfiusumi suli meeqqat atuarfianni naammassinngitsut imaluunniit meeqqat atuarfianni nalinginnaasumik piumasaqaatit assinginik ilinniarnermik naammassinngitsut inaarutaasumik misilitsinnerni killiffinnilu karakterini minnerpaamik karakterissatut aalajangersakkat anguneqarnissaat piumasaqaatigalugu ilinniartunngorsinnaaneranik nalunaarfigineqarsinnaapput.

 *Imm. 3.* Tamanna ilutigalugu qinnuteqartut ilinniartunngornissamik nalunaarfigineqarsimasut ilinniarnertuunngorniarfimmi sorlermi aallartinnissartik pillugu nalunaarfigineqassapput, imm. 1, nr. 1 imaluunniit 2 tak..

  **§ 10.**  Ilinniarnertuunngorniarfimmi qinnuteqartut ilinniartunngornissamik salliutillugu qinnuteqarfigisaanni rektorip qinnuteqartut piumasaqaateqarluni ilinniartunngorsinnaanermik imaluunniit naammattumik inissaqarnersoq apeqqutaatillugu ilinniartunngorsinnaanermik siusinnerusukkut nalunaarfigineqarnikut inaarutaasumik ilinniartunngortinneqarnersut kingusinnerpaamik 1. juli inaarutaasumik nalunaarfigissavai.

 *Imm. 2.* Qinnuteqartut naammattunik inissaqarnissaq apeqqutaatillugu ilinniartunngornissamik siusinnerusukkut nalunaarfigineqarsimasut inaarutaasumillu ilinniartunngunngitsut utaqqisuni salliutitassanut ilanngunneqartut nalunaarfigineqassapput.

  *Imm. 3.*  Qinnuteqartut utaqqisunik tulleriiaarilluni allattuiffimmiittut ilinniartunngortinneqartunik ilinniartunngortinneqarnissamik kissaateqarnermik taamaatitsiinnartoqarpat imaluunniit ilinniarnerup aallartinnerani ilinniarnermi aallartittoqanngippat tulleriiaarineq malillugu ilinniartunngortinneqarnissamik neqeroorfigineqassapput, § 11 tak.

  **§ 11.**  Qinnuteqartut ilinniartunngortinneqarnerminnik nalunaarfigineqarsimasut ilinniarnerup aallartinnerani ilinniarneq aallartissavaat.

  *Imm. 2.*  Qinnuteqartoq ilinniarnerup aallartinnerani ilinniarnermik aallartitsinissamik kissaateqanngikkuni ilinniartunngornissamik nutaamik qinnuteqassaaq.

  *Imm. 3.*  Pissutsit immikkut ittut tamassuminnga tunngavissaqartitsippata ilinniarnerup aallartinnerata kinguninngua ilinniarnerup aallartinneqarnissaa rektorip akuersissutigisinnaavaa.

**Kapitali 3**

*Ilinnialernissamut misilitsinneq*

 **§ 12.** Ilinniartunngorniarluni misilitsinneq, tassunga ilanngullugu napparsimareernermi misilitsinneq, tak. § 15, imm. 2, Ilinniartitaanermut Naalakkersuisoqarfimmit aaqqissuunneqassaaq nalilersorneqarlunilu.

 *Imm. 2.* Misilitsinnermi angusat misilitsinnerup kingorna kingusinnerpaamik sapaatit akunneri marluk qaangiunneranni nalilersorneqareersimassapput ilinniarnertuunngorniarfinnullu nalunaarutigineqareersimassallutik.

  **§ 13.**  Ilinniartunngorniarluni misilitsinneq imaqarpoq allattarissamik misilitsinnermik ataatsimik ataatsimoortumik, meeqqat atuarfianni angajulliit ilinniagaanni qinnuteqartup pisinnaasaanik misiliinerusoq.

  *Imm. 2.*  Ilinniartunngorniarluni misilitsinneq ilinniakkani tamani suliassanik imaqassaaq, pingaarnerutinneqassallutilli ilinniakkani kalaallisut, qallunaatut, tuluttut aamma matematikkimi suliassat.

  *Imm. 3.*  Ilinniartitaanermut Naalakkersuisoqarfik suliassat pillugit ataatsimiititaliamik pilersitsissaaq taassumalu ilinniartunngorniarnermi misiligutissat suliarissavai.

  *Imm. 4.*  Ilinniartitaanermut Naalakkersuisoqarfik ataatsimiititaliamut allattoqarfeqartitsissaaq.

  **§ 14.**  Ilinniartitaanermut Naalakkersuisoqarfimmi misilitsinnissanut aaqqissuisoqassaaq.

  *Imm. 2.*  Misilitsinneq qinnuteqartup kommunimi angerlarsimaffiani Piareersarfimmi ingerlanneqassaaq, kisiannili imm. 3 aamma 4 takukkit.

  *Imm. 3.* Ilinniartitaanermut Naalakkersuisoqarfiup misilitsinneq qinnuteqartup aalajangersimasumik najugaqarfiani meeqqat atuarfianni ingerlanneqassasoq aalajangersinnaavaa.

  *Imm. 4.*  Ilinniartitaanermut Ilisimatusarnermullu Naalakkersuisup misilitsinneq sulisoqarfimmi Naalakkersuisoqarfimmit tassunga atorneqarsinnaasutut akuerineqartumi ingerlanneqassasoq aalajangersinnaavaa.

  **§ 15.**  Ilinniarnertuunngorniarluni misilitsinneq ukiut tamaasa Ilinniartitaanermut Naalakkersuisoqarfiup ullormi aalajangigaani, tamanullu takusassiarineqartumi ingerlanneqartassaaq, nalinginnaasumik piffissami 1. – 14. aprilimi. Ulloq misilitsiffiusussaq aalajangerneqassaaq tamanullu takusassiarineqarluni kingusinnerpaamik 1. november misilitsinnissaq sioqqullugu.

  *Imm. 2.*  Qinnuteqartunut napparsimaneq pissutigalugu allamilluunniit utoqqatsissutaasinnaasumik misilitsissinnaannginnermut peqquteqartut eqqarsaatigalugit nutaamik misilitsittoqassaaq (napparsimasunut ilinniarnertuunngorniarluni misilitsinneq).

 *Stk. 3.* Napparsimaneq uppernarsaaserneqassaaq nakorsamit allagartakkut, ullormi misilitsiffiusumi suliarineqarsimasukkut. Qinnuteqartoq napparsimasunut ilinniarnertuunngorniarluni misilitsinnissamut inassutigineqarnissaminut piumasaqaatinik naammassinnissimanersoq Ilinniartitaanermut Naalakkersuisoqarfimmi aalajangerneqassaaq.

  *Imm. 4.*  Napparsimasunut ilinniarnertuunngorniarluni misilitsinneq ukiut tamaasa ullormi Ilinniartitaanermut Naalakkersuisoqarfiup aalajangigaani tamanullu takusassiarisimasaani ingerlanneqartassaaq, nalinginnaasumik piffissami 15.-26. april. Ulloq misilitsiffiusussaq aalajangerneqassaaq tamanullu takusassiarineqarluni kingusinnerpaamik 1. november misilitsinnissaq sioqqullugu.

**Kapitali 4**

*Inissaqartitsineq aamma agguaasarneq*

  **§ 16.**  Ilinniarnertuunngorniarfiit ataasiakkaat tamassumunnga aningaasaliissutini killiliussat aammalu init ilinniartitsiviusut inissaqartitsinermullu periarfissat eqqarsaatigalugit ilinniarfiit inissaqartitsinerannut naleqquttunik amerlassusilinnik ilinniartunngortitsisinnaapput, tak. imm. 2.

  *Imm. 2.*  Inissat sulisussaqarnerlu periarfissaqartitsippata, killilimmik amerlanerusut ilinniartunngortinneqarnissaannik Ilinniartitaanermut Naalakkersuisoqarfimmit akuersissutigineqarsinnaavoq.

  **§ 17.**  Ilinniarnertuunngorniarfiit ataasiakkaat ilinniarnertuunngorniarfinni klassinut holdinullu ilinniartitsineq aaqqissuutissavaat.

  *Imm. 2.*  Klassi imatut paasineqassaaq, ilinniartinneqartut (ilinniartoqatigiit) 1.semesterip aallartinnerani aammalu ilinniakkap sammivianik ilinniarnerup aallartinnerani pilersinneqartut, tassanilu ilinniartut ataatsimut ilinniakkanik ataatsimut ilinniartinneqarlutik. Klassi aamma pilersinneqarsinnaavoq klassit pioreersut katinnerisigut.

  *Imm. 3.*  Holdi imatut paasineqassaaq, ilinniartinneqartut ilinniarnertuunngorniarfimmi qaqugukkulluunniit pilersinneqartut, tassanilu ilinniartut ilinniakkami ataatsimi ataatsimut ilinniartinneqarlutik. Holdit tassaasinnaapput klassimi ataatsimi ilinniartut, klasseqatigiit arlariinneersut arlallit aamma klasseqatigiinnit arlariinneersunit assigiinngitsuneersut.

  **§ 18.**  Klassimi ataatsimi holdimilu ataatsimi ilinniartut amerlanerpaamik 24-ussapput, taamaattorli imm. 4 aamma 5 tak.

  *Imm. 2.*  Ilinniartut ikinnerpaamik 16-iuppata ilinniarnertuunngorniarfiit ataasiakkaat klassimik ataatsimik pilersitsisinnaapput, taamaattorli § 19, imm. 2 tak.

  *Imm. 3.*  Ilinniartut ikinnerpaamik arfineq pingasuuppata ilinniarnertuunngorniarfiit ataasiakkaat holdimik ataatsimik pilersitsisinnaapput, taamaattorli § 22, imm. 2 tak.

 *Imm. 4.* Inissat aningaasaliissutit iluanni periarfissaqartitsippata Ilinniartitaanermut Naalakkersuisoqarfiup killiliussat iluanni imm. 1 sanioqqussinnaavaa, avatangiisinut sulisoqarnermullu tunngasut tamanna periarfissaqartippassuk.

  *Imm. 5.*  Tamassuminnga rektorip qinnuteqaateqareerneratigut imm. 2-mi 3-milu ikinnerpaaffissanik piumasaqaatit sanioqqunnissaannik pissutsit immikkut ittut tamatumunnga pissutissaqartitsigaangata Ilinniartitaanermut Naalakkersuisoqarfik akuersisinnaavoq.

  **§ 19.**  Ilinniartitaanermut Naalakkersuisoqarfimmi agguaasarnermut ataatsimiititaliamik ilinniarnertuunngorniarlutik qinnuteqarsimasut ilinniartunngortut ataasiakkaat ilinniarnertuunngorniarfimmi sorlermiinnissaannik Naalakkersuisoqarfimmut inassuteqartussanik pilersitsisoqarpoq.

  *Imm. 2.*  Agguaasarnermut ataatsimiititaliaq ilinniarnertuunngorniarfinni ataasiakkaani rektorimik imaluunniit rektorimit taamatut pisinnaatinneqartumik ilaasortalerneqassaaq.

  **§ 20.**  Agguaasarnermut ataatsimiititaliap ilinniarnertuunngorniartarneq pillugu Inatsisartut inatsisaanni agguaasarneq pillugu malittarisassat inassuteqaateqarnermini aallaavigissavai.

  *Imm. 2.*  Ataatsimiititaliap qinnuteqartut ilinniartunngortinneqartut illoqarfimmi ilinniarnertuunngorniarfiup inissisimaffigisaata avataani najugaqartut ilinniartut inaanni assigisaanniluunniit ineqarnissamik neqeroorfigineqassasut eqqumaffigissavaa.

  *Imm. 3.*  Qinnuteqartut piffissap qinnuteqarfiusup nalaani Kalaallit Nunaanni aalajangersimasumik najugaqanngitsut ilinniartut inaanni najugaqarnissamik neqerooruteqarnermut tunngatillugu Kalaallit Nunaanni kingullermik aalajangersimasumik najugaqarfimminni najugaqartutut isigineqassapput.

  *Imm. 4.*  Tamatuttaaq inissat pillugit najoqqutassat Ilinniartitaanermut Naalakkersuisoqarfiup aalajangersagarisinnaasai ataatsimiititaliap aammattaaq malissavai.

  *Imm. 5.*  Tamatuttaaq 1.semesterip kingorna qinnuteqartut ilinniartunngortinneqartut ilinniakkap sammivianik pituttuutaanngitsumik siumut nalunaarutaat ataatsimiititaliap aammattaaq pingaartissavai, § 4, imm. 5 tak.

  *Imm. 6.*  Tamatuttaaq qinnuteqartut tulleriiaarinermik nalunaarutaat aamma ilinniarnertuunngorniartarneq pillugu Inatsisartut inatsisaanni agguaasarneq pillugu malittarisassat sanioqqunneqarnissaannik immikkut tunngavilersuutigisinnaasaat ataatsimiititaliap aammattaaq pingaartissavai.

  *Imm. 7.*  Taamatuttaaq qinnuteqartut ilinniartunngortinneqartut agguarneranni inissat tamarmiusut pitsaanerpaamik atorluarneqarnissaat ataatsimiititaliap aammattaaq anguniassavaa.

  **§ 21.**  Agguaasarnermut ataatsimiititaliap inassuteqaataa kingusinnerpaamik 7. juli Ilinniartitaanermut Naalakkersuisoqarfimmut nassiunneqassaaq.

  *Imm. 2.*  Ilinniartut ilinniartunngortinneqartut agguaasarnermut ataatsimiititaliap inassuteqaataani ilaasut agguarneqarnissaat pillugu Ilinniartitaanermut Naalakkersuisoqarfik kingusinnerpaamik 14. juli aalajangiissaaq. Ilinniarnertuunngorniarfimmi ilinniartut ilinniartunngortinneqarfianni rektorip ilinniartut sumi ilinniartunngortinneqarnerannik tamassuma kinguninngua allaganngorlugu nalunaarfigissavai.

**Kapitali 5**

*Naammagittaalliorneq*

  **§ 22.**  Ilinniarnertuunngorniarfimmi ilinniartunngornissaq ilinniartunngoqqinnissarlu pillugit qinnuteqaatit pillugit rektorip aalajangiineri ilinniarnertuunngorniarfimmut qinnuteqartut Ilinniartitaanermut Naalakkersuisoqarfimmut naammagittaalliuutigisinnaavaat.

  *Imm. 2.*  Qinnuteqartoq angajoqqaatut oqartussaassuseqartunit oqartussaaffigineqarpat angajoqqaatut oqartussaassuseqartut aamma naammagittaalliuuteqarsinnaapput.

  **§ 23.**  Naammagittaalliuut rektorimut nassiunneqassaaq, aalajangiinerullu qinnuteqartumut nalunaarutigineqarnerata kingorna kingusinnerpaamik sapaatit akunneri marluk qaangiuppata rektorip tigusimassavaa.

  *Imm. 2.*  Suliami oqaaseqaat rektorip suliarissavaa, naammagittaalliortorlu oqaaseqaatip sapaatip akunnerata ataatsip iluani oqaaseqaateqarfiginissaanut periarfissinneqassaaq. Oqaaseqaat naammagittaalliortullu oqaaseqaatigisinnaasai ilanngullugit rektorip suliaq Ilinniartitaanermut Naalakkersuisoqarfimmut tamassuma kingorna ingerlateqqissavaa.

  *Imm. 3.*  Rektorip aalajangiinerata allanngortinneqannginnissaa pillugu imm. 1-imi piumasaqaatit eqqortinneqanngippata naammagittaalliuutip itigartinneqarnissaanik, naammagittaalliortoq ilalerlugu aalajangiinerup allanngortinneqarnissaanik imaluunniit aalajangiineq suliareqqitassanngorlugu rektorimut uterteqqinnissaanik Ilinniartitaanermut Naalakkersuisoqarfik aalajangiisinnaavoq.

**Kapitali 6**

*Atuutilersitsinermut atorunnaarsitsinermullu aalajangersakkat*

 **§ 24.** Nalunaarut ulloq 1. august 2022-mi atuutilissaaq.

 *Imm. 2.* Tamanna ilutigalugu ilinniarnertuunngorniartunik ilinniartunngortitsisarneq pillugu Namminersorlutik Oqartussat nalunaarutaat nr. 3, 31. januar 2013-imeersoq atorunnaarsinneqarpoq.

*Namminersorlutik Oqartussat, ulloq xx.xxx. 2022*

**Peter Olsen**

Ilinniartitaanermut, Kultureqarnermut, Timersornermut Ilageeqarnermullu Naalakkersuisoq

/ Karsten Jensen